**Talaffuz me’yorlarining buzilishi yuksalishmi yoki fojea?**

**Abdumo‘minova Dildora Oybek qizi**

*Termiz davlat universiteti o‘zbek tili va*

*adabiyot fakulteti 2-bosqich talabasi*

**Annotatsiya:** *Bugungi kunda o’zbek tilshunosligida gaplarni doimgidanda ta’sirliroq chiqishi uchun turli so’z birikmalaridan foydalaniladi. Ushbu maqolada frazeologik birliklarning asl ma’nosi, o’ziga xos xususiyatlari va ahamiyati haqida fikrlar keltirilgan.*

**Kalit so’zlar*:*** *Frazeologiya, turg’un birikma, ta’sirchanlik, obrazlilik, qoliplashtirish, noziklashtirish, nafislashtirish.*

So‘zlarni adabiy til me’yorlari asosida to‘g‘ri yozish – savodxonlik madaniylikning muhim belgilaridandir. Savodxon bo‘lmoq uchun imlo qoidalarini bilish shartdir. Binobarin, imlo qoidalari – savodxonligimiz asosidir. Imlo adabiy tilning yozma shakli bilan aloqador bo‘lib, u to‘g‘ri yozish qoidalarini o‘rgatuvchi hamda ular haqida batafsil ma’lumot beruvchi tilshunoslikning alohida bir bo‘limidir. Imlo yozuv vositalari orqali so‘z va so‘z shakllarining bir xilda yozilishini tartibga soladi. Imlo tufayli so‘zlar yagona yozuv shakliga ega bo‘ladi.

Imlo muayyan qonun - qoidalarga asoslanadi. Bu qoidalarga unli va undoshlarning yozilishi, asos va qo‘shimchalarning yozilishi, qo‘shma so‘zlarning yozilishi, bosh harflarning qo‘llanishi, ko‘chirish qoidalari kabilar kiradi. Imlo qoidalari til taraqqiyotining ma’lum bir bosqichini nazarda tutgan holda tuziladi. Tilning rivojlanishi hamda ba’zi hollarda yozuvning o‘zgarishi bilan imlo qoidalari ham shunga mos ravishda takomillashtirilib boriladi. Imlo orfoepiya hamda alfavit bilan uzviy ravishda bog‘liqdir. Adabiy talaffuz me’yorlarining aniq ishlab chiqilishi o‘z navbatida imlo qoidalarining puxta va pishiq bo‘lishida yordam beradi. Alifbo adabiy tildagi fonemalarni to‘la va to‘g‘ri ifodalash uchun yetarli harfiy belgilarga ega bo‘lsa, imlo ham shunga muvofiq ravishda davr talablariga javob bera oladigan mukammal va qulay qoidalarni o‘zida tarkib toptiradi.

Oʻzbek adabiy tilining asosiy orfoepik qoidalari unli va undosh fonemalarning talaffuzi, morfologik birliklarning aytilishi, soʻz birikmalarining talaffuz qilinishi kabilarni oʻz ichiga oladi. Shunga koʻra umumiy orfoepik meʼyorlar belgilanadi. Orfoepik meʼyorlar, odatda transkripsion belgilar vositasi bilan ifodalanadi.  Biroq soʻzning yoki soʻz shakllarining jonli talaffuzi hamma vaqt ham ularning yozuvdagi ifodasiga teng boʻlavermaydi. Jumladan, yozuvda bor baʼzi tovushlar talaffuzda sezilmaydi: biroq, bilan, tuhmachchi, adabiyochchi kabi; yozuvda berilgan tovushlar talaffuzda tushib qoladi: badbax, ayol-man, abstrak, Samarqan kabi; yozuvda ifodalangan tovush talaffuzda bosh-qasi bilan almashtiriladi: obod-obot, kitob-kitop, peshvoz-peshvos kabi. Talaffuzdagi ana shu murakkab to-monlarni hisobga olgan holda yago-na orfoepik qoidalar yaratish lozim boʻladi.

Milliy tilning shakllanishi bilan bir paytda, ogʻzaki nuqtning taʼsir doirasi kengaygan, ommaga qaratilgan nutqning yangicha shakllari rivojlangan paytda paydo boʻladi. Orfoepik meʼyorlarning shakllanish jarayoni turli milliy tillarda turlicha kechadi. Masalan, hozirgi oʻzbek adabiy talaffuzi meʼyorlarining dastlabki ildizlari oʻtgan asrning 20—30-yillarida vujudga kelgan, bu sohada bir qancha tadqiqotlar oʻtkazilib, orfoepik lugʻatlar nashr etilgan boʻlsada, oʻzbek talaffuz meʼyorlari toʻliq shakllangan, deb boʻlmaydi.

Har qanday yozuv tizimi ma’lum qonun-qoidalarga, ularning asosida yotuvchi imloviy tamoyillarga asoslanib ish ko‘radi. Imloviy tamoyillar yozuv me’yorlariga oid qoidalarni bir xilda, turg‘un shakllarda muayyan tartibda ushlab turuvchi asosiy omil sanaladi. Shuning uchun har bir jamiyat a’zosi imlo qoidalariga rioya qilgan holda o‘zining og‘zaki nutqida foydalanayotgan so‘zlarni to‘g‘ri talaffuz qilishi hamda undan unumli foydalanishi shart. Biroq jamiyatdagi ba’zi bir hodisalarga guvoh bo‘lamizki, yoshlarimiz, hatto kata kishilar nutqida ham kamchiliklarni kuzatamiz.

Ko‘cha-ko‘yda biron yumush bilan yurganimizda nogahon kishilar orasidagi og‘zaki muloqot, nutqiy kamchiliklarning guvohi bo‘lamiz. Ularning suhbati va ayrim hollarda aytayotgan gaplariga achinamiz. Masalan, yoshlar o‘z talaffuzlarida “ну”, “так”, “что’’, “значит”, “карочи’’, “набарод” kabi keksalarimiz ta’biri bilan aytganda “ajnabiy”so‘zlardan foydalanishadi. Ushbu so‘zlarni kattalarga nisbatan ishlatilishi hurmatsizlikni ham anglatadi. Yoki bo‘lmasa, chet ellik mehmonlarning 100%bo‘lmasada 90% birinchi qo‘nadigan azim poytaxtimiz Toshkentdagi kishilar so‘zlashuvida “bo‘votti’’, qivopman’’, qoshu’’ kabi so‘zlarning ishlatilishini guvohi bo‘lganmiz.

 Xo‘sh bular nima? Yuksalishmi? Ulug‘lik yoki zamon bilan hamnafaslig-u o‘zlashma so’zlarni ko‘paytirishmi? Xo‘sh o‘zimizga hech savol berganmizmi, ruslar ham bizning “ana’’, “o’sha’’, “mana”, “aynan’’, “albatta” singari so‘zlarimizni ham o‘z nutqlarida ishlatisharmikan? Albatta yo‘q. Til va nutq tizimida me’yor o‘ziga xos o‘ringa egadir. To‘g‘ri talaffuz nutq madaniyatining muhim belgilaridan biri sanaladi. Adabiy tilda to’g’ri yozish qanchalik muhim bo’lsa, talaffuz ham shunchalik ahamiyatli ekanini unutmasligimiz kerak. Yana bir talaffuz me’yorining buzilishi bilan bog’liq hayotiy namunani yodga olamiz. Biz ko‘pincha talaffuzda **kitob, televizor, telefon,** **devor** emas, balki **kitop, tilivizr, tilfon, devol** deya so‘zlaymiz va bu ham me’yor buzilishiga sabab bo‘ladi.

Eng achinarlisi, ba’zan do‘kon, restoran, ovqatlanish shahobchalari, aholiga maishiy xizmat ko‘rsatish joylaridagi turli-tuman yozuvlarni ko‘rib, ensang qotadi. (Мы открылись, Big Burger, Mini market, Amore, Sandey, Ferudin, Beest). Zero, bizning buyuk bobolarimiz bunday so‘zlashuv tilidan umuman foydalanishmagan. Bu so‘zlashuv tili maqtanchoqlik yoki manmanlikdan boshqa narsa emas. Boshlang‘ich ta’lim va o‘rta maktabda adabiy til, imlo qoidalari, til me’yorlari kabi mavzularni o‘rganib kelamiz.

Xulosa qilib aytadigan bo‘lsak, biz bo‘lajak filologlar sifatida bu so‘zlarni nutqimizdan butunlay chiqarishning chorasini ko‘rishimiz, ilmiy izlanishlar olib borishimiz, o‘quvchi va talabalarda to‘g‘ri talaffuz ko‘nikmalarini shakllantirishda ta’limning barcha sohasida e’tibor berilishini ta’minlashimiz kerak.

**Foydalanilgan adabiyotlar:**

1. A. Abduazizov “Til nazariyasiga kirish” Toshkent. 2010. 88-bet
2. B. Yo‘ldoshev. “Hozirgi frazeologik birliklarning funksional xususiyatlari”. Toshkent 1993. 25-bet.
3. <https://uz.wikipedia.org/wiki/> Orfoepiya